钦定古今图书集成/明伦汇编/闺媛典/第115卷 > 同门双节序 陈果
## 钦定古今图书集成/明伦汇编/闺媛典/第115卷 > 同门双节序 陈果

荥阳郑氏，自宋徙宝安里，迄今推望族。有二女，适平
山方氏伯仲。隆庆庚午冬，惠寇至，执二女于途。诘之
曰：“汝能从我乎？”二女伏地不行。贼怒，以刃向二女，二
女厉声骂曰：“贼奴，贼奴！宁死于刃，不汝从也。”贼遂刃
之，口犹啧啧骂贼而绝。闻者无疏戚，靡不下泪。《陈子》
曰：“吾莞值山海之变，妇女执于寇者，掳则去，赎则回”，
䩄然面目，恬弗之怪。今观于二女，可不谓难哉！孔子
曰：“杀身成仁”；《孟子》曰：“舍生取义。”世之丈夫，童而授之，
髫而习之。平居峨冠博带，高视阔步，睥睨千古，一临
大节，辄乱方寸，鲜能自裁，其视二女贤不肖何如也？
二女产濒海，长深闺，目不接圣贤之书，耳不入师友
之规，且当波颓风靡之会，乃见危授命，赴刃如饴，寻
常丈夫，愧死万万矣。昔二窦氏骂贼投崖，古今以为
美谈。今二女特以穷乡僻谷，未获表扬，以风世俗，垂
永久，为可憾耳。犹幸二三耆彦，摛词振藻，流播耳目。
异时观风者采其状上闻，旌厥闾，封厥墓，将与二窦
并芳也哉！